ཧ་ལམ་ཆིན་རྒྱལ་རབས་ཀྱི་གོང་མ་འོད་གསལ་རྒྱལ་པོ་སྟེ་ཀོང་ཞི་ཁྲི་ལོ་གཉིས་པ་བོད་རབ་བྱུང་བཅོ་ལྔ་བའི་མེ་ཕོ་བྱི་བལོར་ཆབ་འགག་བཀྲ་ཤིས་དར་ཐང་རིང་མོའི་སྔགས་དགོན་ཆུ་བར་ནོར་བུའི་གླིང་ཕྱག་འདེབས་འཛད་པའི་དུས་སུ་སྨིན་ནས།ས་དཔྱད་ལེགས་ཤིང་བཀྲ་ཤིས་པའི་མཚན་མ་རབ་ཏུ་འབར་བར་གཟིགས་ཏེ།གནས་མཆོག་མི་འགྱུར་རྡོ་རྗེ་རྒྱ་གྲམ་གྱིས་རྗེས་བཏབ་སྟེ་ལྷ་ཀླུ་གཉན་གསུམ་སོགས་ལ་ས་བསླང་ནས་རྨང་གཞི་བཏིངས།རྨང་རྡོ་རིམ་པར་བརྩིགས་ནས་གཙུག་ལག་ཁང་ཆེ་ཆུང་རན་ཞིང་ཡིད་དུ་འོང་བ་ཞིག་ལྷུན་གྱིས་གྲུབ།རྟེན་བཞེངས་ཀྱི་གཙོ་བོ་ལ་ཚེ་རབས་ཐོགས་མ་ནས་ཐོགས་མར་འབྲེལ་བའི་ཨ་འཛོམས་འགྲོ་འདུལ་དཔའ་བོ་རྡོ་རྗེའམ་འབྲུག་པ་རིན་པོ་ཆེ་ཡིས་གནང་བའི་སངས་རྒྱས་གཉིས་པ་སློབ་དཔོན་པདྨ་འབྱུང་གནས་གཙོ་འཁོར་གསུམ་དང་།གཡས་སུ་ཁྲོ་བོ་རྡོ་རྗེ་གྲོ་ལོད།གཡོན་དུ་མ་ཡུམ་ཆེན་མོ་ལྷའི་རྣམ་པར་ཤར་བ་འཇིགས་པ་བརྒྱད་དམ་བཅུ་དྲུག་ལས་སྐྱོབ་མཛད་འཕགས་མ་རྗེ་བཙུན་སྒྲོལ་མའི་སྐུ་བསྙན་སོགས་བཞེངས་པ་མ་ཟད།སྐུ་གསུང་ཐུགས་རྟེན་བྱིན་རླབས་ཀྱི་ཚན་ཁ་མ་ཡལ་བའི་བདུད་རྩིའི་འོད་ཕུང་ཕྱོགས་བཅུར་འཕྲོ་བ་བཞུགས་སོ།།